b"\n_START_ARTICLE_\nAndreas II av Ungarn\n_START_SECTION_\nBakgrunn\n_START_PARAGRAPH_\nHan var s\xc3\xb8nn av  kong B\xc3\xa9la III av Ungarn. _NEWLINE_Etter B\xc3\xa9la IIIs d\xc3\xb8d ble strid mellom den gamle kongens s\xc3\xb8nner, Imre og Andreas. Dette ble utnyttet av h\xc3\xb8yadelen til \xc3\xa5 underlegge seg mer land, hvorved de kongelige landomr\xc3\xa5dene minsket. F\xc3\xb8rst da Andreas' s\xc3\xb8nn B\xc3\xa9la ble konge, begynte land \xc3\xa5 gjenvinnes til kronen.\n_START_SECTION_\nKonge\n_START_PARAGRAPH_\nAndreas ble konge i 1205. I en kortere tid var han ogs\xc3\xa5 fyrste av Galicia. Han var den f\xc3\xb8rste ungarske konge som ble avkrevd en kongelig ed da han ble kronet. Han f\xc3\xb8rte deretter en s\xc3\xa5 gener\xc3\xb8s forleningspolitikk mot h\xc3\xb8yadelen at den vokste seg s\xc3\xa5 sterk at hans etterf\xc3\xb8lger Bela IV ikke kunne styre landet som han ville. Bela kunne gjenvinne makten fra h\xc3\xb8yadelen f\xc3\xb8rst etter at han i \xc3\xa5r 1241 hadde sl\xc3\xa5tt tilbake en tatarsk invasjon._NEWLINE_I begynnelsen av Andreas' regjeringstid stod det klart at det kongelige lenssystemet ikke lengre fungerte godt og at reformer var n\xc3\xb8dvendige. Lenssystemet ble oppl\xc3\xb8st og dermed tapte kongen sin lensmilit\xc3\xa6r. For \xc3\xa5 erstatte troppene, m\xc3\xa5tte han be om h\xc3\xb8yadelens hjelp, s\xc3\xa6rskilt fordi Andreas deltok i et korstog og f\xc3\xb8rte mange kriger mot Galicia. Disse felttogene var mislykkede og avstedkom bare at landets penger og makt ble sl\xc3\xb8st med._NEWLINE_Under hans regjering ble h\xc3\xb8yadelen st\xc3\xb8rre og sterkere. Dette f\xc3\xb8rte til at Andreas m\xc3\xa5tte gi den gyldne bulle (Aranybulla) 1222 i Feh\xc3\xa9rv\xc3\xa1r, der kongen m\xc3\xa5tte garantere adelens rettigheter og privilegier. Hovedsakelig tok denne sikte p\xc3\xa5 \xc3\xa5 beskytte lavadelen og kirken, men ettersom den kongelige makt var svak, kunne den ikke helt gjennomf\xc3\xb8res._NEWLINE_Han innb\xc3\xb8d tyske og italienske innvandrere til Ungarn. De etablerte seg i Transilvania.\n_START_SECTION_\n\xc3\x98konomi\n_START_PARAGRAPH_\nEttersom skattkammerets penger forsvant som f\xc3\xb8lge av Andreas' mange kriger, m\xc3\xa5tte kongen \xc3\xb8ke inntektene p\xc3\xa5 noe vis. Hans \xc3\xb8konomi var basert p\xc3\xa5 de s\xc3\xa5kalte regalier, som var innkomster fra de kongelige rettigheter, det vil si monopol (salt, toll, etc.). Han tok ogs\xc3\xa5 opp nye skatter.\n_START_SECTION_\nFamilie\n_START_PARAGRAPH_\nHans gemal Gertrud ble myrdet i 1213, mens Andreas l\xc3\xa5 i krig mot Galicia. Denne hendelse utgjorde bakgrunn til J\xc3\xb3zsef Katonas B\xc3\xa1nk B\xc3\xa1n, som er et popul\xc3\xa6rt ungarsk kongedrama."